[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.5.2009

COM(2009) 218 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τον καθορισμό της θέσης που πρέπει να λάβει η Κοινότητα στην Παναμερικανική Επιτροπή Τροπικού Τόνου

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 300 παράγραφος 2 δεύτερο εδάφιο της συνθήκης ΕΚ, οι θέσεις που πρέπει να λαμβάνονται για λογαριασμό της Κοινότητας στις Περιφερειακές Οργανώσεις Διαχείρισης Αλιείας, όταν αυτές καλούνται να εκδώσουν αποφάσεις οι οποίες παράγουν έννομα αποτελέσματα, πλην των αποφάσεων που συμπληρώνουν ή τροποποιούν το θεσμικό πλαίσιο των οικείων συμφωνιών, πρέπει να αποφασίζονται από το Συμβούλιο με ειδική πλειοψηφία βάσει πρότασης της Επιτροπής.

Βάσει της εν λόγω υποχρέωσης και σε συνέχεια παρόμοιων αποφάσεων του Συμβουλίου σχετικά με τη Διεθνή Επιτροπή για τη Διατήρηση των Θυννοειδών του Ατλαντικού (ICCAT), τη Γενική Επιτροπή Αλιείας για τη Μεσόγειο (ΓΕΑΜ) και την Επιτροπή διαχείρισης της Αλιείας Τόνου του Ινδικού Ωκεανού (IOTC) και άλλων παρόμοιων προτάσεων της Ευρωπαϊκής Επιτροπής για άλλες Περιφερειακές Οργανώσεις Διαχείρισης Αλιείας, η Ευρωπαϊκή Επιτροπή υποβάλλει την παρούσα πρόταση απόφασης σχετικά με τον καθορισμό της θέσης που πρέπει να λάβει η Κοινότητα στην Παναμερικανική Επιτροπή Τροπικού Τόνου. Η παρούσα πρόταση ακολουθεί την ίδια προσέγγιση με εκείνες που αφορούν άλλες Περιφερειακές Οργανώσεις Διαχείρισης Αλιείας, ώστε να υπάρχει συνεκτικότητα.

Πρόταση

ΑΠΟΦΑΣΗ Σ ΤΟΥ ΣΥΜΒΟΥΛΙΟΥ

σχετικά με τον καθορισμό της θέσης που πρέπει να λάβει η Κοινότητα στην Παναμερικανική Επιτροπή Τροπικού Τόνου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37, σε συνδυασμό με το άρθρο 300 παράγραφος 2 δεύτερο εδάφιο,

την πρόταση της Επιτροπής,

Εκτιμώντας τα ακόλουθα:

(1) Το άρθρο 33 της συνθήκης ΕΚ, σε συνδυασμό με το άρθρο 32, προβλέπει ότι ένας από τους στόχους της Κοινής Αλιευτικής Πολιτικής είναι η εξασφάλιση του εφοδιασμού. Ο κανονισμός (ΕΚ) αριθ. 2371/2002[1] προβλέπει ότι η Κοινότητα εφαρμόζει προληπτική προσέγγιση λαμβάνοντας μέτρα που έχουν ως στόχο την προστασία και τη διατήρηση των έμβιων υδρόβιων πόρων, την εξασφάλιση της βιώσιμης εκμετάλλευσής τους και την ελαχιστοποίηση της επίπτωσης των αλιευτικών δραστηριοτήτων στα θαλάσσια οικοσυστήματα. Ο εν λόγω κανονισμός προβλέπει επίσης ότι η Κοινότητα πρέπει να επιδιώκει την προοδευτική εφαρμογή μιας προσέγγισης, όσον αφορά τη διαχείριση της αλιείας, που να στηρίζεται στο οικοσύστημα, και πρέπει να συμβάλλει στη διεξαγωγή αποδοτικών αλιευτικών δραστηριοτήτων στο πλαίσιο οικονομικά βιώσιμου και ανταγωνιστικού κλάδου αλιείας και υδατοκαλλιέργειας, παρέχοντας επαρκές βιοτικό επίπεδο σε όσους εξαρτώνται από αλιευτικές δραστηριότητες, λαμβάνοντας ταυτόχρονα υπόψη τα συμφέροντα των καταναλωτών.

(2) Η Ευρωπαϊκή Κοινότητα είναι συνεργαζόμενο μη συμβαλλόμενο μέρος της Παναμερικανικής Επιτροπής Τροπικού Τόνου (IATTC) και κατά συνέπεια δεσμεύεται να εφαρμόζει τα μέτρα διατήρησης και διαχείρισης που εγκρίνει η IATTC. Επιπλέον, η Ευρωπαϊκή Κοινότητα θα καταστεί μέλος της IATTC μόλις τεθεί σε ισχύ η σύμβαση για την ενίσχυση της Παναμερικανικής Επιτροπής Τροπικού Τόνου, η οποία ιδρύθηκε βάσει της σύμβασης του 1949 μεταξύ των Ηνωμένων Πολιτειών της Αμερικής και της Δημοκρατίας της Κόστα Ρίκα («σύμβαση της Αντίγκουα»). Η Ευρωπαϊκή Κοινότητα ενέκρινε την σύμβαση της Αντίγκουα με την απόφαση 2006/539/ΕΚ του Συμβουλίου[2]. Εν αναμονή της έναρξης ισχύος, η Ευρωπαϊκή Κοινότητα υπέχει τη διεθνή υποχρέωση να μην υπονομεύσει το στόχο και το σκοπό της εν λόγω νέας σύμβασης. Εντωμεταξύ, με την απόφαση 1999/405/ΕΚ του Συμβουλίου[3] επετράπη στην Ισπανία να προσχωρήσει προσωρινά στην Σύμβαση περί δημιουργίας της IATTC.

(3) Η IATTC μπορεί, βάσει επιστημονικών αποδείξεων, να λαμβάνει αποφάσεις με στόχο τη διατήρηση των πληθυσμών άκρως μεταναστευτικών αποθεμάτων ιχθύων (συμπεριλαμβανομένων τόνων και τονοειδών) στην περιοχή της σύμβασης, σε επίπεδα τα οποία θα επιτρέπουν τη μακροπρόθεσμη βιωσιμότητα των εν λόγω αποθεμάτων.

(4) Σύμφωνα με το άρθρο 300 παράγραφος 2 δεύτερο εδάφιο της συνθήκης ΕΚ, η θέση της Κοινότητας σε οργανισμούς οι οποίοι έχουν συσταθεί βάσει περιφερειακών αλιευτικών συμφωνιών και οι οποίοι καλούνται να λάβουν αποφάσεις που παράγουν έννομα αποτελέσματα (πλην εκείνων που τροποποιούν το θεσμικό πλαίσιο των οικείων συμφωνιών), εγκρίνεται με ειδική πλειοψηφία από το Συμβούλιο κατόπιν πρότασης της Επιτροπής.

ΑΠΟΦΑΣΙZEI:

Άρθρο 1

Η θέση που πρέπει να υιοθετηθεί για λογαριασμό της Κοινότητας στην Παναμερικανική Επιτροπή Τροπικού Τόνου, όταν η εν λόγω επιτροπή καλείται να λάβει αποφάσεις οι οποίες παράγουν έννομα αποτελέσματα, καθορίζεται στο παράρτημα της παρούσας απόφασης.

Άρθρο 2

Η θέση της Κοινότητας που καθορίζεται στο παράρτημα της παρούσας απόφασης αξιολογείται και, εφόσον αυτό ενδείκνυται, αναθεωρείται από το Συμβούλιο βάσει πρότασης της Επιτροπής το αργότερο κατά την ετήσια συνεδρίαση της Παναμερικανικής Επιτροπής Τροπικού Τόνου το 2014.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Θέση της Κοινότητας στην Παναμερικανική Επιτροπή Τροπικού Τόνου

1. Αρχές

Στο πλαίσιο της IATTC, η Ευρωπαϊκή Κοινότητα:

α) ενεργεί σύμφωνα με τους στόχους που επιδιώκει να επιτύχει η Κοινότητα στο πλαίσιο της Κοινής Αλιευτικής Πολιτικής, ειδικότερα μέσω της προληπτικής προσέγγισης για την επίτευξη της βιώσιμης εκμετάλλευσης των ειδών τα οποία αποτελούν αντικείμενο διαχείρισης της IATTC, για την προώθηση της σταδιακής εφαρμογής μιας προσέγγισης όσον αφορά τη διαχείριση της αλιείας που να στηρίζεται στο οικοσύστημα και για την ελαχιστοποίηση της επίπτωσης των αλιευτικών δραστηριοτήτων στο θαλάσσιο οικοσύστημα, καθώς και μέσω της προώθησης ενός οικονομικά βιώσιμου και ανταγωνιστικού κοινοτικού αλιευτικού τομέα, παρέχοντας επαρκές βιοτικό επίπεδο σε όσους εξαρτώνται από τις αλιευτικές δραστηριότητες και λαμβάνοντας ταυτόχρονα υπόψη τα συμφέροντα των καταναλωτών·

β) εξασφαλίζει ότι τα μέτρα της IATTC συνάδουν με τους στόχους της σύμβασης IATTC·

γ) εξασφαλίζει ότι τα μέτρα της IATTC συνάδουν με το διεθνές δίκαιο και ιδίως με τις διατάξεις της Σύμβασης των Ηνωμένων Εθνών για το Δίκαιο της Θαλάσσης, της συμφωνίας των ΗΕ σχετικά με τη διατήρηση και διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων και της συμφωνίας για την προώθηση της τήρησης διεθνών μέτρων διατήρησης και διαχείρισης από αλιευτικά σκάφη στην ανοιχτή θάλασσα.

δ) προωθεί την εναρμόνιση με τα μέτρα που έχουν εγκριθεί από άλλες περιφερειακές οργανώσεις διαχείρισης της αλιείας·

ε) επιδιώκει τη συνέργεια με την πολιτική που ασκεί η Κοινότητα στο πλαίσιο των διμερών αλιευτικών σχέσεών της με τρίτες χώρες και τη συνοχή με την πολιτική της στον τομέα των εξωτερικών σχέσεων·

στ) εξασφαλίζει την τήρηση των δεσμεύσεων της Κοινότητας σε διεθνές επίπεδο.

2. Προσανατολισμοί

Η Ευρωπαϊκή Επιτροπή επιδιώκει, στο μέτρο του δυνατού, να στηρίξει την έγκριση των παρακάτω δράσεων από την IATTC:

α) αυστηρά μέτρα διατήρησης και διαχείρισης των αλιευτικών πόρων που εξασφαλίζουν την μακροπρόθεσμη βιωσιμότητά τους και λαμβάνουν υπόψη τους τις βέλτιστες διαθέσιμες επιστημονικές γνωμοδοτήσεις, μεταξύ άλλων μέσω προσωρινών απαγορεύσεων της αλιείας από σκάφη γρι-γρι που αλιεύουν μεγαλόφθαλμο τόνο, κιτρινόπτερο τόνο και παλαμίδα καθώς και μέσω ισοδύναμων μέτρων για παραγαδιάρικα σκάφη που αλιεύουν αποθέματα τόνου και ξιφία. Όπου αυτό είναι απαραίτητο, εξετάζεται η δυνατότητα λήψης ειδικών μέτρων για τα αποθέματα τα οποία υφίστανται τις επιπτώσεις της υπεραλίευσης ώστε να αποφευχθεί οιαδήποτε αύξηση των αλιευτικών δραστηριοτήτων·

β) μέτρα ελέγχου της αλιευτικής προσπάθειας για να εξασφαλιστεί ότι η αλιευτική προσπάθεια είναι ανάλογη προς τις διαθέσιμες αλιευτικές δυνατότητες·

γ) ανάπτυξη και εφαρμογή αποτελεσματικών μέτρων παρακολούθησης, ελέγχου και επιτήρησης, που περιλαμβάνουν, μεταξύ άλλων, σύστημα παρακολούθησης σκαφών, καθεστώς παρατηρητών, μέτρα κράτους λιμένα, αυστηρό καθεστώς ελέγχου των μεταφορτώσεων εν πλω και καθεστώς τεκμηρίωσης των αλιευμάτων για ορισμένα είδη, όπου κρίνεται απαραίτητο·

δ) ενισχυμένα μέτρα καταπολέμησης των δραστηριοτήτων ΠΛΑ αλιείας·

ε) συνεχείς προσπάθειες εκσυγχρονισμού της IATTC, μεταξύ άλλων και μέσω εξέτασης των επιδόσεων.

[1] ΕΕ L 358 της 31.12.2002, σ. 59.

[2] ΕΕ L 224 της 16.8.2006, σ. 22.

[3] ΕΕ L 155 της 22.6.1999, σ. 37.